Dit is weer tyd vir Sterkrivier!
Die jaarlikse Sterkrivier-tradisionele boogskietkompetisie word op die langnaweek van 27 tot 29 April 2012 aangebied en boogkskuts van oor die hele land gaan die byeenkoms bywoon, skryf Rean Steenkamp.
> Jade Adams, een van die baie kinders wat deelgeneem het.
Die byeekoms word op Henk du Plessis se plaas naby Sterkrivier gehou. Dié tradisionele boogskietbyeenkoms is sekerlik die bekendste en oudste byeekoms vir stokboogskuts in Suid-Afrika en moet gewis nie misgeloop word nie! By hierdie byeekoms kom vriende en stokboog-entoesiaste bymekaar en kry hulle die geleentheid om hul ondervindinge met die langboog en kurfboog met mekaar te deel. Hulle kan ook hul entoesiasme vir die sport met hul gesinne deel. Die Sterkrivier-saamtrek is 'n jaarlikse byeenkoms waar mense met 'n liefde vir die tradisionele boog saam uitkamp, waar hulle met hulle selfgemaakte boë spog, waar boogbouers hulle nuutste ontwerpe kan wys en waar boogjagstories en boogskiet-praatjies tot middernag langs kampvure vertel word.
< André van Staden.
Verskeie pryse sal deur alle deelnemers gewen word – nie net deur die kompetisie-wenners nie. Die kampeerterrein is op 'n pragtige wildplaas geleë. Spoeltoilette en warm storte is beskikbaar, en mens kan by die gesamentlike braaiplek kuier of op jou eie braai by een van die braaiplekke wat op verskeie plekke op die terrein beskibaar is. Kampeerders wat nie aan die skietkompetisie deelneem nie, kan in die damme naby die kampeerterrein visvang of swem. In die aande sal daar pap en sous vir al die kampeerders beskikbaar wees. Kampeerders moet hule eie braaivleis en ander eetgoed saamneem, maar kos en versnaperings sal by die snoepie te koop wees en daar sal ook koeldrank en ander eetgoed op punte op die skietbaan beskikbaar wees.
> Cornelia Squirra.
Die kampeerterrein sal vanaf 26 April oop wees en boogskuts kan gerus hul familie en vriende saambring. 'n Formele boogskietbyeekoms wat oor twee dae loop word gehou en daar sal ook 'n "fun shoot" aangebied word. Die Sterkrivierkompetisie word al vir meer as 'n dekade lank aangebied en die bywoning van die byeekoms is reeds 'n gevestigde tradisie onder stokboogskuts. Die byeekoms word ook nou onder die vaandel van TASA (Tradisionele Boogskutters van Suid-Afrika) aangebied.